(দিনাজপুর২৪.কম) দলিতদের ডাকা ভারত হরতাল (বনধ) নিয়ে গোটা ভারতেই তোলপাড় শুরু হয়ে গেছে। কোথাও সংঘর্ষ, তো কোথাও অবরোধ। মধ্যপ্রদেশে বন‌্ধ নিয়ে সংঘর্ষে পাঁচজনের মৃত্যুর খবর এসেছে। উত্তাল পাঞ্জাব, হরিয়ানা, রাজস্থান, ওড়িশার মতো পাঁচ রাজ্য। কিন্তু সোমবার সকাল হতে না হতেই বন্‌ধ সফল করতে রাস্তায় নামে দলিত সংগঠনগুলো। ওড়িশার সম্বলপুরে দলিতদের একটি সংগঠনের রেল অবরোধে‌ নাস্তানাবুদ হতে হয় যাত্রীদের। রেল অবরোধের খবর এসেছে বিহার থেকেও। সড়ক অবরোধের জেরে থমকে গেছে উত্তরপ্রদেশের বেশ কয়েকটা জায়গার যান চলাচল। সেখানে বেশ কয়েকটা গাড়িতে অগ্নি সংযোগ করা হয়েছে। থমকে গেছে পাঞ্জাবের স্বাভাবিক জনজীবন। অপ্রীতিকর ঘটনা এড়াতে সোমবার পাঞ্জাবের সব স্কুল কলেজ বন্ধ রাখা হয়েছে। স্থগিত করে দেয়া হয়েছে সেই রাজ্যে সিবিএসই-র দশম এবং দ্বাদশ শ্রেণির সব পরীক্ষা।